钦定古今图书集成/理学汇编/学行典/第199卷 > 朱陛宣
## 钦定古今图书集成/理学汇编/学行典/第199卷 > 朱陛宣

按《吴江县志》：“朱陛宣，字德升，邑同里人。父焘徙郡，遂
为吴县诸生。万历壬子举于乡。时父年已高，陛宣阖
门侍养，绝迹公府。尝言士君子当以不贪为宝，能安
贫则能不贪。甘食美服。高阁邃字娈童艳姬，皆败检
堕名之具也。为孝廉二十年，未尝以竿牍通守令。家
益贫，布衣粝食泊如也。惟奉亲则滫瀡裘葛无不赡”
具。母季先亡，父益老病几殆，陛宣所以奉事无不至。
戊辰当上春官，以父疾不赴。居二亲丧，不入内，不茹
荤者六年。竟以哀毁成疾卒，年五十六。陛宣先与周忠介公顺昌同业，后又同举，气谊甚笃，皆以伦纪为
己任。熹宗时，逆珰煽虐，缇骑逮顺昌，亲朋皆走匿，独
陛宣经纪其家事，又周旋槛车追送之，人服其义。巡
抚都御史周起元叹为“真孝廉”，以银币榜额令长、吴
二邑令往旌之，竟不上谒也。没后，詹事姚希孟采群
议，私谥之曰“孝介先生。”崇祯丁丑，巡按御史祁彪佳
以陛宣与张基、归子慕三人行义同表于朝，诏俱赠
翰林待诏，盖异数云。